Okresná prokuratúra Komárno 
Pohraničná 6, 945 28 Komárno 1

Sp. zn. : 2 Pv 109/13/4401	Komárno, 25.9.2014
EEČ : 2-30-157-2014

U Z N E S E N I E

Trestná vec:	obvinený XXXXX 
Prečin:	Neodvedenie dane a poistného podľa § 277 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátor Okresnej prokuratúry Komárno
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
ako zodpovedný zástupca spoločnosti XXXXX XXXXX s.r.o. so sídlom XXXXX, XXXXX, IČO:  XXXXX neodviedol za obdobie marec 2010 platbu 84,- € ku dňu splatnosti poistného, t.j. k 30.4.2010, za obdobie apríl 2010 platbu 84,- € ku dňu splatnosti poistného, t.j. k 31.5.2010, za obdobie máj 2010 platbu 84,- € ku dňu splatnosti poistného, t.j. k 30.6.2010, za obdobie jún 2010 platbu 84,- € ku dňu splatnosti poistného, t.j. k 2.8.2010, za obdobie júl 2010 platbu 84,-€ ku dňu splatnosti poistného, t.j. k 31.8.2010, za obdobie august 2010 platbu 84,-€ ku dňu splatnosti poistného, t.j. k 30.9.2010, za obdobie september 2010 platbu 84,-€ ku dňu splatnosti poistného, t.j. k 2.11.2010, za obdobie október 2010 platbu 84,-€ ku dňu splatnosti poistného, t.j. k 30.11.2010, za obdobie november 2010 platbu 84,-€ ku dňu splatnosti poistného, t.j. k 31.12.2010, za obdobie január 2011 platbu 84,22 € ku dňu splatnosti poistného, t.j. k 28.2.2011, za obdobie február 2011 platbu 84,22 € ku dňu splatnosti poistného, t.j. k 31.3.2011, za obdobie marec 2011 platbu 84,22 € ku dňu splatnosti poistného, t.j. k 2.5.2011, za obdobie apríl 2011 platbu 84,22 € ku dňu splatnosti poistného, t.j. k 31.5.2011, za obdobie máj 2011 platbu 84,22 € ku dňu splatnosti poistného, t.j. k 30.6.2011,  za obdobie jún 2011 platbu 84,22 € ku dňu splatnosti poistného, t.j. k 1.8.2011, za obdobie júl 2011 platbu 84,22 € ku dňu splatnosti poistného, t.j. k 31.8.2011, pričom tieto platby boli zrazené ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti v súlade s § 141 ods. 2 zákona č. 461/2003 Z.z. o sociálnom poistení v znení neskorších predpisov určenému príjemcovi Sociálnej poisťovni, pobočke XXXXX celkom vo výške 1.345,54 €, pričom podľa znaleckého posudku vypracovaného XXXXX č. 13/2014 v jednotlivých termínoch, keď mali byť zrazené platby odvádzané, spoločnosť XXXXX XXXXX s.r.o. disponovala finančnými prostriedkami, z ktorých by vedela plniť túto svoju povinnosť a to konkrétne by obvinený ako zodpovedný zástupca spoločnosti XXXXX XXXXX s.r.o., IČO: XXXXX vedel odviesť zrazené poistné od zamestnancov určenému príjemcovi Sociálnej poisťovni, pobočke XXXXX, ul. Petőfiho č. 7 celkom vo výške 1.345,54 €.

lebo zanikla trestnosť činu

Odôvodnenie:
	Uznesením vyšetrovateľa Odboru kriminálnej polície OR PZ XXXXX (ďalej len policajt) ČVS:ORP-74/OEK-KN-2013 zo dňa 07.07.2014 bolo podľa § 206 ods.1 Trestného poriadku vznesené obvinenie XXXXX za prečin neodvedenie dane a poistného podľa § 277 ods.1 Trestného zákona na tom skutkovom základe, že ako zodpovedný zástupca spoločnosti XXXXX XXXXX s.r.o. so sídlom XXXXX, XXXXX, IČO:  XXXXX neodviedol za obdobie marec 2010 platbu 84,- € ku dňu splatnosti poistného, t.j. k 30.4.2010, za obdobie apríl 2010 platbu 84,- € ku dňu splatnosti poistného, t.j. k 31.5.2010, za obdobie máj 2010 platbu 84,- € ku dňu splatnosti poistného, t.j. k 30.6.2010, za obdobie jún 2010 platbu 84,- € ku dňu splatnosti poistného, t.j. k 2.8.2010, za obdobie júl 2010 platbu 84,-€ ku dňu splatnosti poistného, t.j. k 31.8.2010, za obdobie august 2010 platbu 84,-€ ku dňu splatnosti poistného, t.j. k 30.9.2010, za obdobie september 2010 platbu 84,-€ ku dňu splatnosti poistného, t.j. k 2.11.2010, za obdobie október 2010 platbu 84,-€ ku dňu splatnosti poistného, t.j. k 30.11.2010, za obdobie november 2010 platbu 84,-€ ku dňu splatnosti poistného, t.j. k 31.12.2010, za obdobie január 2011 platbu 84,22 € ku dňu splatnosti poistného, t.j. k 28.2.2011, za obdobie február 2011 platbu 84,22 € ku dňu splatnosti poistného, t.j. k 31.3.2011, za obdobie marec 2011 platbu 84,22 € ku dňu splatnosti poistného, t.j. k 2.5.2011, za obdobie apríl 2011 platbu 84,22 € ku dňu splatnosti poistného, t.j. k 31.5.2011, za obdobie máj 2011 platbu 84,22 € ku dňu splatnosti poistného, t.j. k 30.6.2011,  za obdobie jún 2011 platbu 84,22 € ku dňu splatnosti poistného, t.j. k 1.8.2011, za obdobie júl 2011 platbu 84,22 € ku dňu splatnosti poistného, t.j. k 31.8.2011, pričom tieto platby boli zrazené ako poistné za zamestnancov na nemocenské poistenie, starobné poistenie, príspevky na starobné dôchodkové sporenie, invalidné poistenie a na poistenie v nezamestnanosti v súlade s § 141 ods. 2 zákona č. 461/2003 Z.z. o sociálnom poistení v znení neskorších predpisov určenému príjemcovi Sociálnej poisťovni, pobočke XXXXX celkom vo výške 1.345,54 €, pričom podľa znaleckého posudku vypracovaného XXXXX č. 13/2014 v jednotlivých termínoch, keď mali byť zrazené platby odvádzané, spoločnosť XXXXX XXXXX s.r.o. disponovala finančnými prostriedkami, z ktorých by vedela plniť túto svoju povinnosť a to konkrétne by obvinený ako zodpovedný zástupca spoločnosti XXXXX XXXXX s.r.o., IČO: XXXXX vedel odviesť zrazené poistné od zamestnancov určenému príjemcovi Sociálnej poisťovni, pobočke XXXXX, ul. Petőfiho č. 7 celkom vo výške 1.345,54 €.
V rámci dokazovania bol vypočutý obvinený XXXXX, ktorý sa k spáchaniu skutkov v plnej miere priznal, uviedol, že takto konal, nakoľko firma bola v zlej finančnej situácii. 
Jeho konanie je preukázané aj výsluchom zástupkyne príjemcu zrazených platieb - XXXXX, s vecou súvisiacimi účtovnými dokladmi a inými listinnými dôkazmi. 
Zo záverov znaleckého posudku XXXXX z odboru ekonómia a manažment odvetvie účtovníctvo a daňovníctvo č.13/2014 vyplynulo, že daňový subjekt - XXXXX XXXXX s.r.o. ku  dňom splatnosti,  kedy  bol povinný  v mene  tohto subjektu odviesť povinné platby určenému príjemcovi - Sociálnej poisťovni, disponoval takými finančnými prostriedkami, že bol spôsobilý na uhradenie vlastných povinností v tých mesiacoch, za ktoré bolo XXXXX vznesené obvinenie. 
Za ďalšie mesiace uvedené v trestnom oznámení Sociálnej poisťovne nedisponoval dostatočnými prostriedkami, nebol objektívne spôsobilý svoju zákonnú povinnosť voči Sociálnej poisťovni splniť, preto jeho konanie za uvedené mesiace nenapĺňalo formálne znaky trestného činu.
Prečinu nezaplatenia dane a poistného podľa § 277 ods.1 Trestného zákona sa dopustí ten, kto v malom rozsahu zadrží a neodvedie určenému príjemcovi splatnú daň, poistné na sociálne poistenie, alebo príspevok na starobné dôchodkové sporenie, ktoré zrazí alebo vyberie podľa zákona. 
Podľa § 86 ods.1 písmeno e/ Trestného zákona zaniká trestnosť trestného činu nezaplatenia dane a poistného podľa § 277, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami. 
Podľa § 86 ods.2 Trestného zákona trestnosť trestného činu podľa odseku 1 písm. e) nezaniká, ak ide o páchateľa, ktorý bol za obdobný čin v predchádzajúcich dvadsiatich štyroch mesiacoch postihnutý, alebo ak trestné stíhanie páchateľa za obdobný čin bolo v predchádzajúcich dvadsiatich štyroch mesiacoch zastavené z dôvodu zániku trestnosti trestného činu podľa odseku 1.
Účinná ľútosť je jedným z dôvodov zániku trestnej zodpovednosti a všeobecne spočíva v tom, že páchateľ trestného činu, ktorý bol už dokonaný, svojou vlastnou aktívnou činnosťou  napraví  škodlivý následok trestného činu, na ktorý sa účinná ľútosť vzťahuje. Zmyslom účinnej ľútosti je teda najmä motivovať páchateľa sľubom beztrestnosti k tomu, aby zamedzil alebo napravil  škodlivý  následok  trestného  činu.  To  sa  zvlášť  prejavuje  v  osobitnom  ustanovení o účinnej ľútosti vzťahujúcej sa k trestnému činu neodvedenia dane a poistného podľa § 277 Trestného zákona, kde zmyslom je primäť páchateľa tohto trestného činu, aby dodatočne splnil svoju zákonnú povinnosť  a uhradil doposiaľ neodvedené povinné platby.  Záujem na dodatočnom vyrovnaní príslušných povinných platieb tu má prednosť pred trestným postihom páchateľa. Dodatočným splnením tejto povinnosti v zmysle § 86 ods.1 písm.e) Trestného zákona je treba rozumieť vyrovnanie čiastky, ktorú páchateľ mal zaplatiť ako platca. Na splnenie podmienok účinnej ľútosti nemusí teda páchateľ uhradiť nezaplatené povinné platby za obdobie predchádzajúce ani za obdobie nasledujúce, prípadne tie, ktoré nie sú predmetom podozrenia z trestného činu. Povinnosť dodatočnej úhrady sa vo vzťahu k sociálnemu poisteniu nevzťahuje ani na sankcie spojené s nesplnením zákonnej povinnosti odviesť poistné. To však nič nemení na povinnosti takéto sankcie zaplatiť mimo trestného konania, nakoľko sú vymáhateľné podľa príslušných predpisov.
Obvinený XXXXX po náležitom poučení aj o tejto forme tzv. účinnej ľútosti uhradil do pokladne Sociálnej poisťovne dňa 16.09.2014 sumu 1.345,54.-€, ktorá zodpovedá celej sume neodvedných platieb, za ktorú mu bolo obvinenie vznesené. 
Toto následne potvrdila aj splnomocnenkyňa Sociálnej poisťovne - pobočka XXXXX. S výsledkami vyšetrovania sa mohol obvinený oboznámiť dňa 16.09.2014, čiže zákonná lehota na uplatnenie účinnej ľútosti bola zachovaná.
Zároveň nebola zistená zákonná prekážka uvedené v § 86 ods.2 Trestného zákona, ktorá by bránila akceptácii využitia účinnej ľútosti obvineným, tento nebol za obdobný čin v predchádzajúcich  dvadsiatich  štyroch  mesiacoch   postihnutý,   nebolo   proti   nemu  trestné stíhanie za obdobný čin v predchádzajúcich dvadsiatich štyroch mesiacoch zastavené z dôvodu zániku trestnosti trestného činu. 
 Uvedeným zákonom predpokladaným spôsobom teda trestnosť jeho protiprávneho konania s poukazom na vyššie citované ustanovenie § 86 ods.1  písm.e) Trestného zákona účinne zanikla.
 Podľa § 215 odsek 1 písmeno h) Trestného poriadku prokurátor uznesením zastaví trestné stíhanie, ak zanikla trestnosť činu.
Z týchto dôvodov bolo potrebné rozhodnúť tak, ako je to uvedené vo výrokovej časti tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Tomáš Krakovský
prokurátor